**“Vatanga sadoqat - muqaddasdir” onlayn videoroliklar tanlovini o‘tkazish tartibi to‘g‘risidagi NIZOM**

**I. Umumiy qoidalar**

1.1. Mazkur Nizom talaba-yoshlarning qishki ta’tildagi bo‘sh vaqtlarini mazmunli tashkil qilish, yoshlar orasida Vatanga sadoqat ruhini yuksaltirish,
14-yanvar – “Vatan himoyachilari kuni” bayrami munosabati bilan institut talabalari o‘rtasida o‘tkaziladigan **“Vatanga sadoqat - muqaddasdir”** nomli onlayn videoroliklar tanlovini (keyingi o‘rinlarda Tanlov deb yuritiladi) tashkil etish va o‘tkazish tartibini belgilaydi.

1.2. Tanlov O‘zbekiston Respublikasi Prezidentining yoshlar ma’naviyatini yuksaltirish va ularning bo‘sh vaqtlarini mazmunli tashkil etish bo‘yicha 5 muhim tashabbusining uchinchi “Aholi va yoshlar o‘rtasida kompyuter texnologiyalari va internetdan samarali foydalanishni tashkil etish” tashabbusi ijrosini ta’minlash, Vatan himoyasida faoliyat yuritayotgan xizmatchilar uchun tabrik hamda talaba-yoshlarning qishki ta’tildagi bo‘sh vaqtlarini mazmunli tashkil etish maqsadida tashkil etiladi.

**II. Tanlovning maqsadi va vazifalari**

2.1. Tanlovni o‘tkazishdan maqsad talabalar orasida Vatanparvarlik, yurtga sadoqat, harbiy vatanparvarlik hislarini oshirish, ijtimoiy tarmoqdan foydalanish madaniyatini yuksaltirish va Ona vatanga bo‘lgan muhabbatni keng targ‘ib qilishdan iborat.

**III. Tanlovni o‘tkazish bosqichi va muddatlari**

3.1. Tanlovda institutda tahsil olayotgan talaba-yoshlar jumladan, bakalavr va magistrlar ishtirok etishlari mumkin.

3.2. Mazkur tanlov yakka tartibdagi musobaqa bo‘lib, unda qatnashish uchun ishtirokchilar 14-yanvar – “Vatan himoyachilari kuni” bayrami munosabati bilan original tarzda harbiy bo‘lgan oila a’zolari, yaqin qarindoshlari, qo‘shnilari yoki ushbu soha vakillari bo‘lgan boshqa harbiylarni samimiy tarzda tabriklash jarayonini videotasvirga olib, tasvir yakunida ismi va familiyasi, fakulteti va guruhi nomini aytib, **“Vatanga sadoqat - muqaddasdir” tanlovi uchun maxsus** so‘zlari bilan yakunlagan holda <https://t.me/adtitanlovbot> manziliga yuborishlari lozim.

3.4. Videotasvir ovozlari va tasvirlari aniq, sifatli, 3 daqiqadan oshmagan holda tayyorlanishi, odob-axloq normalariga zid bo‘lmasligi kerak. Talablarga to‘liq javob bergan videotasvirlar <https://t.me/adtiuz_rasmiy> kanalida e’lon qilinadi va munosabat qoldirish uchun imkon beriladi.

Tanlov 11-yanvardan 15-yanvar 19:00ga qadar bo‘lib o‘tadi. 17-yanvar soat 9.00ga qadar “like” soni hisoblanadi. Yakunda eng ko‘p “like” to‘plagan ishtirokchilar tanlov g‘olibi deb topiladi.

3.4. Yakuniy natijalarga ko‘ra yuqori o‘rinlarni egallagan ishtirokchilarning “like”lari teng bo‘lib qolgan taqdirda, o‘sha ishtirokchilar o‘rtasida tanlov tashkilotchilari tomonidan qo‘shimcha bellashuv tashkil etiladi va ushbu bellashuvda g‘olib bo‘lgan ishtirokchi yuqoriroq o‘rinda deb hisoblanadi.

**IV. Tanlov g‘oliblarini taqdirlash**

4.1. Tanlov g‘oliblari va sovrindorlari bo‘lgan ishtirokchilarni rag‘batlantirish Talabalarni rag‘batlantirish jamg‘armasi mablag‘lari hisobidan moliyalashtiriladi.

4.2. Tanlov g‘olibi va sovrindorlari quyidagi tartibda pul mablag‘lari, institut rektorining diplom va sertifikatlari bilan rag‘batlantiriladi:

1-o‘rin 1 nafar – bazaviy stipendiyaning 3 barobari va I darajali diplom;

2-o‘rin 2 nafar – bazaviy stipendiyaning 2 barobari va II darajali diplom;

3-o‘rin 3 nafar – bazaviy stipendiyaning 1 barobari  va III darajali diplom;

**V. Yakuniy qoidalar**

5.1. Tanlov davomida (taqdirlash marosimida) tashkilotchilar ishtirokchining talabalikni tasdiqlovchi hujjatini koʻrsatishini (onlayn yuborishini) talab qilish vakolatiga ega boʻladilar.

5.2. Tanlov davomida ikki yoki undan koʻp profillar orqali ishtirok etish, sun’iy ravishda ovozlar sonini oshirish yoki nizomni buzish holatlari aniqlansa, oʻsha ishtirokchining natijasi bekor qilinadi va oʻzi tanlovdan chetlashtiriladi.

5.3. Tanlov ishtirokchilari (boshqa shaxslar) tomonidan tanlovni tashkil etish va o‘tkazish, shuningdek, uning natijasi bilan bog‘liq murojaat (e’tiroz)lar qabul qilinmaydi.